**Dôvodová správa**

**Osobitná časť**

**K čl. I**

**K bodu 1**

Legislatívno-technická úprava v súvislosti so zmenou terminológie vyplývajúcej zo zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov.

**K bodu 2 a 3**

Návrhom nariadenia vlády sa upravuje príloha, v ktorej sú upravené limity výdavkov na obstaranie osobných automobilov štátnymi rozpočtovými organizáciami a štátnymi príspevkovými organizáciami, ktoré sú určené výlučne na prepravu osôb a okruh osôb, na ktoré sa tieto limity vzťahujú.

Z dôvodu zabezpečenia možnosti obstarať ekologické osobné automobily, ako aj z dôvodu zvyšovania cien osobných automobilov, a to predovšetkým v kategórii motorových vozidiel nižšej triedy, sa vytvára možnosť na obstaranie osobných automobilov určených výlučne na prepravu osôb v rámci vyšších limitov výdavkov na ich obstaranie ako doteraz. Súčasne platné limity výdavkov na obstaranie osobných automobilov určených výlučne na prepravu osôb aj po zohľadnení vyššieho limitu výdavkov pri obstarávaní ekologických vozidiel, neumožňujú vzhľadom na ceny týchto vozidiel, pre okruh osôb uvedený v 5. bode prílohy platného nariadenia zabezpečiť nákup ekologických osobných automobilov.

Návrh na zvýšenie limitov na obstaranie osobných automobilov pre tento okruh osôb súvisí aj s prijatou legislatívou na úrovni Európskej únie, podľa ktorej všetky kategórie motorových vozidiel musia byť vybavené pokročilými systémami, ako napr. systémom inteligentného prispôsobenia rýchlosti, systémom varovania vodiča pred ospalosťou a stratou pozornosti a pod, ktoré spôsobili výraznejší rast cien najmä v nižších triedach osobných automobilov.

Z uvedených dôvodov sa navrhuje úprava limitov výdavkov na obstaranie osobných automobilov určených na prepravu osôb, v rámci ktorých sa podľa doterajšej právnej úpravy obstarávajú osobné automobily nižšej, prípadne nižšej strednej triedy.

Limit na obstarávanie osobných automobilov určených na prepravu predsedov, generálnych riaditeľov, riaditeľov a iných vedúcich štátnych rozpočtových organizácií, štátnych príspevkových organizácií a preddavkových organizácií sa navrhuje zvýšiť zo sumy 20 000 eur na sumu 30 000 eur. Zároveň dochádza k vypusteniu výnimky pre riaditeľa Slovenskej informačnej služby a námestníkov riaditeľa Slovenskej informačnej služby, keďže na obstaranie špeciálneho osobného automobilu alebo osobného automobilu so špeciálnou výbavou pre riaditeľa Slovenskej informačnej služby a námestníkov riaditeľa Slovenskej informačnej služby sa limity výdavkov ustanovené nariadením vlády nevzťahujú.

Limit na obstarávanie osobných automobilov určených na prepravu ostatných zamestnancov štátnych rozpočtových organizácií a štátnych príspevkových organizácií sa navrhuje zvýšiť zo sumy 12 000 eur na sumu 22 000 eur.

**K bodu 4**

Legislatívno-technická úprava v súvislosti s bodmi 2 a 3.

**K čl. II**

Účinnosť návrhu nariadenia sa navrhuje dňom vyhlásenia.